वैसे यूरोपीय शैली वाली फुटबॉल संस्कृति के आकर्षण में बंधे लोगों के लिए अंतरराष्ट्रीय टीमों के मुकाबले देखना थोड़ा थकाऊ अनुभव हो सकता है। टीमों के पास इस चार-वर्षीय टूर्नामेंट के लिए तैयारी करने का अधिक वक्त नहीं होता है, न ही कोई खास सोच या मनोदशा ही होती है और उनकी खेल शैली में भी कोई अलहदा बात शायद ही होती है। अधिकांश मौकों पर यही देखने को मिलता है कि अपने-अपने क्लबों के लिए सुपरस्टार हैसियत रखने वाले खिलाड़ी राष्ट्रीय टीम में एक साथ खेलते समय दूसरे के साथ पूरी तरह जुड़ नहीं पाते हैं जिससे टीम भावना का भी जन्म नहीं हो पाता है। यह दर्शकों के लिए भी निराशाजनक अनुभव होता है।